Gruziya yoshlar va sport vaziri Toshkentga tashrif buyuradi

Gruziya yoshlar va sport ishlari bo‘yicha vaziri Levan Kipiani 21-noyabr, juma kuni O‘zbekistonga rasmiy tashrif bilan keladi, deya xabar bermoqda “Gazeta.uz” Gruziya OAVlariga tayanib.

Tashrif “Dinamo” (Tbilisi) va “Torpedo” (Moskva) o‘rtasida Toshkentda bo‘lib o‘tgan afsonaviy o‘yinning 50 yilligi munosabati bilan tashkil etildi. Ushbu matchda gruziyalik futbolchilar birinchi bora Sovet Ittifoqi chempioniga aylangan edi.
Yubiley munosabati bilan Toshkentga Gruziya futbol faxriylari termasi ham keladi, ular 22-noyabr kuni o‘zbekistonlik hamkasblari — “Paxtakor” jamoasi faxriylari bilan maydonga tushadi.